KOMISIJOS SPRENDIMAS
2007 m. lapkričio 13 d.
pagal Tarybos direktyvą 92/43/EEB patvirtinantis pirmąjį atnaujintą žemyninio biogeografinio regiono Bendrijos svarbos teritorijų sąrašą
(Pranešta dokumentu Nr. C(2007) 5403)
(2008/25/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. gegužės 21 d. Tarybos direktyvą 92/43/EEB dėl natūralių buveinių ir laukinės faunos bei floros apsaugos (1), ypač į jos 4 straipsnio 2 dalies trečią pastraipą,
kadangi:
(1)
Direktyvos 92/43/EEB 1 straipsnio c dalies iii punkte nurodytą žemyninį biogeografinį regioną sudaro Liuksemburgo teritorija ir Austrijos, Belgijos, Bulgarijos, Čekijos, Danijos, Prancūzijos, Vokietijos, Italijos, Lenkijos, Rumunijos, Slovėnijos ir Švedijos teritorijų dalys, nustatytos biogeografiniame žemėlapyje, kurį 2005 m. balandžio 25 d. patvirtino pagal tos direktyvos 20 straipsnį įkurtas komitetas (toliau - Buveinių komitetas).
(2)
Atsižvelgiant į 1995 m. pradėtą procesą būtina ir toliau kurti „Natura 2000“ tinklą, kuris yra esminė Bendrijos biologinės įvairovės apsaugos dalis.
(3)
Pirminis žemyninio biogeografinio regiono Bendrijos svarbos teritorijų, kaip apibrėžta Direktyvoje 92/43/EEB, sąrašas buvo patvirtintas Komisijos sprendimu 2004/798/EB (2). Remdamasi Direktyvos 92/43/EEB 4 straipsnio 4 dalimi ir 6 straipsnio 1 dalimi, atitinkama valstybė narė kuo greičiau, bet ne vėliau kaip per šešerius metus nustato teritorijas, kurios į žemyninio biogeografinio regiono Bendrijos svarbos teritorijų sąrašą įtraukiamos kaip specialios saugomos teritorijos, ir nustato prioritetus bei apsaugos priemones.
(4)
Dinamiškai pritaikant „Natura 2000“ tinklą Bendrijos svarbos teritorijų sąrašai yra tikslinami. Todėl minėtą pirminį sąrašą būtina atnaujinti.
(5)
Viena vertus, žemyninio biogeografinio regiono Bendrijos svarbos teritorijų pirminį sąrašą būtina atnaujinti, siekiant įtraukti į jį naujas teritorijas, kurias nuo 2004 m. valstybės narės pasiūlė įtraukti kaip žemyninio biogeografinio regiono Bendrijos svarbos teritorijas, apibrėžtas Direktyvos 92/43/EEB 1 straipsnyje. Direktyvos 92/43/EEB 4 straipsnio 4 dalyje ir 6 straipsnio 1 dalyje nustatyti įpareigojimai yra vykdytini kuo greičiau, bet ne vėliau kaip per šešerius metus nuo tos dienos, kai patvirtinamas pirmasis atnaujintas žemyninio biogeografinio regiono Bendrijos svarbos teritorijų sąrašas.
(6)
Antra vertus, atnaujinti žemyninio biogeografinio regiono Bendrijos svarbos teritorijų pirminį sąrašą būtina dėl to, kad nuo to laiko, kai buvo patvirtintas Bendrijos sąrašas, pasikeitė valstybių narių pateikta informacija apie teritorijas. Taigi šiuo atžvilgiu pirminis atnaujintas žemyninio biogeografinio regiono Bendrijos svarbos teritorijų sąrašas laikomas konsoliduota pirminio žemyninio biogeografinio regiono Bendrijos svarbos teritorijų sąrašo versija. Tačiau reikėtų pabrėžti, kad Direktyvos 92/43/EEB 4 straipsnio 4 dalyje ir 6 straipsnio 1 dalyje nustatyti įpareigojimai yra vykdytini kuo greičiau, bet ne vėliau kaip per šešerius metus nuo tos dienos, kai buvo patvirtintas pirmasis žemyninio biogeografinio regiono Bendrijos svarbos teritorijų sąrašas.
(7)
Šis sprendimas netaikomas Bulgarijai ir Rumunijai, įstojusioms į Europos Sąjungą 2007 m., nes perduoti Komisijai savo pasiūlymus dėl teritorijų šios valstybės narės pradėjo po įstojimo.
(8)
Nuo 2003 m. lapkričio mėn. iki 2006 m. rugsėjo mėn., remiantis minėtos direktyvos 4 straipsnio 1 dalimi, Austrija, Belgija, Čekija, Danija, Prancūzija, Vokietija, Italija, Liuksemburgas, Lenkija, Slovėnija ir Švedija perdavė Komisijai siūlomų žemyninio biogeografinio regiono teritorijų, kaip apibrėžta Direktyvos 92/43/EEB 1 straipsnyje, sąrašus.
(9)
Kartu su siūlomų teritorijų sąrašais pagal 1996 m. gruodžio 18 d. Sprendime 97/266/EB dėl informacijos apie siūlomas „Natura 2000“ teritorijas formos (3) nustatytą formą buvo pateikta informacija apie kiekvieną teritoriją.
(10)
Tą informaciją sudaro naujausias ir tiksliausias atitinkamos valstybės narės perduotas teritorijos žemėlapis, teritorijos pavadinimas, vietovė, ribos ir duomenys, pateikti laikantis Direktyvos 92/43/EEB III priede nustatytų kriterijų.
(11)
Remiantis sąrašo, Komisijos sudaryto susitarus su kiekviena atitinkama valstybe nare, projektu, kuriame dar nurodomos ir teritorijos, kuriose aptinkami prioritetiniai natūralių buveinių tipai arba prioritetinės rūšys, turėtų būti patvirtintas pirmasis atnaujintas teritorijų, atrinktų kaip žemyninio biogeografinio regiono Bendrijos svarbos teritorijos, sąrašas.
(12)
Dėl stebėjimo, atliekamo remiantis Direktyvos 92/43/EEB 11 straipsniu, žinių apie natūralių buveinių tipų ir rūšių buvimą bei pasiskirstymą nuolat gausėja. Todėl teritorijų vertinimas ir atranka Bendrijos lygiu buvo atlikti naudojantis išsamiausia šiuo metu turima informacija.
(13)
Tačiau kai kurios valstybės narės nepasiūlė pakankamai teritorijų ir neįvykdė Direktyvos 92/43/EEB reikalavimų, susijusių su tam tikrais buveinių tipais ir rūšimis. Dėl šių rūšių ir buveinių tipų negalima daryti išvados, kad tinklas yra visiškai užbaigtas. Tačiau atsižvelgdama į tai, kad vėluoja informacija ir vėluojama susitarti su valstybėmis narėmis, Komisija mano, jog ji turėtų patvirtinti pirmąjį atnaujintą teritorijų sąrašą, kurį dar reikės tikslinti remiantis Direktyvos 92/43/EEB 4 straipsnio nuostatomis.
(14)
Atsižvelgiant į tai, kad žinios apie Direktyvos 92/43/EEB I priede išvardytų natūralių buveinių tipų ir II priede išvardytų rūšių, aptinkamų jūrų teritoriniuose vandenyse ir jūrų vandenyse, priklausančiuose nacionalinei jurisdikcijai, bet esančiuose už teritorinių vandenų ribų, buvimą ir pasiskirstymą tebėra neišsamios, negalima daryti išvados, kad buveinių tinklas yra visiškai užbaigtas arba neužbaigtas. Prireikus įvairių buveinių tipų ir rūšių sąrašas turėtų būti patikslintas pagal Direktyvos 92/43/EEB 4 straipsnio nuostatas.
(15)
Dėl aiškumo ir skaidrumo Sprendimą 2004/798/EB reikėtų pakeisti kitu.
(16)
Šiame sprendime numatytos priemonės atitinka Buveinių komiteto nuomonę,
PRIĖMĖ ŠĮ SPRENDIMĄ:
1 straipsnis
Šio sprendimo priede pateikiamas sąrašas yra pirmasis atnaujintas žemyninio biogeografinio regiono Bendrijos svarbos teritorijų sąrašas pagal Direktyvos 92/43/EEB 4 straipsnio 2 dalies trečiąją pastraipą.
2 straipsnis
Sprendimas 2004/798/EB panaikinamas.
3 straipsnis
Šis sprendimas skirtas valstybėms narėms.
Priimta Briuselyje 2007 m. lapkričio 13 d.